Kulttuuri- ja taidepolitiikan osasto

 27.5.2014

Viite: Lausuntopyyntö OKM/81/040/2012

**Kulttuuri- ja taidepolitiikan osaston lausunto varhaiskasvatusta koskevan lainsäädännön uudistamistyöryhmän esityksiin**

Kulttuuri- ja taidepolitiikan osasto toteaa varhaiskasvatusta koskevan lainsäädännön uudistamistyöryhmän esityksistä seuraavaa.

Varhaiskasvatuksen uudistamistyö tarjoaa maassamme ainutlaatuisen mahdollisuuden tarkastella ja kehittää alle 6-vuotiaiden lasten kasvatusta ja opetusta, tukea paremmin lasten kasvua ja kehitystä sekä lisätä heidän hyvinvointia. Lakiuudistus on merkittävä, koska nykyinen lainsäädäntö on yli 40 vuotta vanha ja esitykset koskevat suurta osaa maamme alle esikouluikäisistä lapsista (2-5-vuotiaita lapsia on Suomessa 245 520 (2013)). Helmikuussa 2014 julkistettu Lastenkulttuuripoliittinen ohjelmaehdotus ja sitä edeltänyt valmistelutyö ovat pohjana lausunnollemme.

Pienten lasten päivittäinen hoitoaika kodin ulkopuolella on Suomessa pitkä, usein aikuisten työpäivää pidempi. Päivähoidon sisällöllä on merkittävä vaikutus lasten elämään. Kulttuuri- ja taidepolitiikan osaston näkemyksen mukaan olisi oleellista erottaa kahdeksi eri kokonaisuudeksi hyvä päivähoito ja tavoitteellinen ja laadukas varhaiskasvatus. Varhaiskasvatusta ei tulisi rinnastaa päivähoitoon, vaan nähdä varhaiskasvatus erillisenä osana lasten päivähoitoa, johon kuuluvat opetuksen ja ohjauksen lisäksi mm. ruokailu, nukkuminen sekä leikkiminen sisällä ja ulkona aikuisen valvonnassa.

Kulttuuri- ja taidepolitiikan osasto katsoo, että varhaiskasvatuksen tavoitteisiin tulisi lisätä lasten mahdollisuudet kulttuurin tekemiseen, omaksumiseen ja käyttämiseen elinikäisen oppimisen ja oppimisen edellytyksien tukemisen rinnalle. Lapsella tulisi olla varhaiskasvatuslakiin perustuva oikeus saada tietoa ja kokemuksia taiteista ja kulttuuriperinnöstä. Tutkimuksien perusteella kulttuurikompetenssia (kyky omaksua, käyttää ja muuttaa kulttuuria) voidaan vahvistaa jo hyvin varhaisesta iästä lähtien. Taideopetuksella/-ohjauksella vahvistettaisiin lasten luovia taitoja, jolloin niiden kehittämiseen myöhemmällä iällä olisi perusta jo olemassa.

**Uudistamistyöryhmän raportin luvut 2.1-2.4**

Uudistamistyöryhmän raportin luvuista 2.1-2.4 kulttuuri- ja taidepolitiikan osasto kiinnittää huomioita seuraaviin seikkoihin.

Ensinnäkin kulttuuri- ja taidepolitiikan osasto kannattaa sitä, että lakiesityksen lähtökohtana on 1 §:n mukaan lapsen oikeus laadukkaaseen varhaiskasvatukseen.

Mitä tulee lakiehdotuksen 2 §:ssä esitettyyn varhaiskasvatuksen määritelmään, kulttuuri- ja taidepolitiikan osaston näkemyksen mukaan varhaiskasvatus tulisi erottaa ajallisesti ja sisällöllisesti muusta toiminnasta (nukkuminen, ruokailu, lasten itsenäinen leikki). Varhaiskasvatusta voisi olla 4-5 tuntia päivässä ja sen suunnittelusta ja toteutuksesta vastaisi aina lastentarhaopettaja. Lapsella tulisi olla aina oikeus varhaiskasvatukseen riippumatta siitä, ovatko vanhemmat töissä vai kotona. Lapsella tulisi olla myös nykyisen kaltainen subjektiivinen oikeus päivähoitoon, mutta sen pituus voisi vaihdella. Varhaiskasvatus tulisi määritellä esim. suunnitelmalliseksi ja tavoitteelliseksi toiminnaksi, joka tukee lapsen henkistä ja fyysistä kasvua, luovuutta ja kiinnostusta oppimiseen, edistää vuorovaikutustaitoja ja kykyä ottaa muut huomioon. Varhaiskasvatusta tukee päivähoito.

Lakiehdotuksen 3 §:ssä esitettyihin varhaiskasvatuksen tavoitteisiin tulee kulttuuri- ja taidepolitiikan osaston näkemyksen mukaan lisätä uudeksi 8 kohdaksi seuraava kulttuuria ja taidetta koskeva kohta:

8) *varmistaa lapselle mahdollisuudet kulttuurin tekemiseen sekä edellytykset taiteiden ja kulttuurin omaksumiseen ja käyttämiseen;*

Kulttuuri- ja taidepolitiikan osasto korostaa, että lapsella on kyky luoda ja vastaanottaa kulttuuria. Lapsen saamat kokemukset, tiedot ja taidot taiteista ja kulttuuriperinnöstä muodostavat kulttuurikompetenssin, joka vahvistaa lapsen identiteetin ja itsetunnon kehittämistä sekä ja sosiaalisia taitoja. Lapsi on valmis hyvin nuoresta iästä lähtien omaksumaan niin kielen kuin kulttuurin rikkauden. Kulttuurikompetenssilla vahvistetaan lapsen luovia taitoja ja luovaa ajattelua, jolloin syntyy arvokas perusta näiden taitojen kehittämiselle kouluiässä. Kulttuurisen tekemisen ja kulttuurin ja taiteiden omaksumisen ja käyttämisen lisääminen varhaiskasvatuksen tavoitteeksi toteuttaisi Lastenkulttuuripoliittista ohjelmaehdotusta 2014-2018 ja YK:n lapsen oikeuksien yleissopimusta (”lapsella on oikeus kasvaa kulttuuriin”).

Kulttuuri- ja taidepolitiikan osasto pitää kannatettavana sitä, että esityksessä korostetaan lasten ja huoltajien osallisuutta ja toimijuutta. Osasto kannattaa myös sitä, että Opetushallituksella on asiantuntijaviraston rooli ja että tilastointivastuun siirretään Tilastokeskukselle.

Kulttuuri- ja taidepolitiikan osaston näkemyksen mukaan varhaiskasvatuksen arviointi (26 §) on kannatettavaa ja väline lain tarkoituksen toteutumisen varmistamiseen. Arvioinnin tulisi tuoda esiin mm. parhaat käytännöt ja kehittämiskohdat. Arvioinnin tuloksia tulisi voida hyödyntää varhaiskasvatuksen kehittämisessä. Pykälän teksti vaatii kuitenkin osaston näkemyksen mukaan vielä arvioinnin tarkoituksen täsmennystä, koska itse arviointi ei edistä lapsen kasvun ja oppimisen edellytyksiä. Arvioinnin tarkoituksena tulisi olla selvittää, kuinka hyvin varhaiskasvatuksessa on onnistuttu suhteessa käytettävissä oleviin resursseihin ja laissa määriteltyihin tavoitteisiin. Arviointi tulisi nähdä toiminnan kehittämisen ja ohjauksen välineenä.

Kulttuuri- ja taidepolitiikan osasto katsoo, että 27-33 §:ssä säädettäviksi ehdotetut ammattinimikkeet ovat relevantteja ja kuvaavat osuvasti varhaiskasvatuksen työtehtäviä ja tutkintojen sisältöä.

Varhaiskasvatuksen laatuun ja sisältöön vaikuttaa keskeisesti henkilöstön rakenne. Hallituksen hyväksymän rakennepoliittisen ohjelman tavoitteena on alentaa olemassa olevia kelpoisuusvaatimuksia. Kulttuuri- ja taidepolitiikan osasto esittää pohdittavaksi, voisiko tästä tavoitteesta poiketa varhaiskasvatuksen opettajan kelpoisuusvaatimusten osalta.

Ylijohtaja Riitta Kaivosoja

Kulttuurisihteeri Iina Berden